[pic] | EUROOPA ÜHENDUSTE KOMISJON |

Brüssel 17.10.2007

SEK(2007) 1317

KOMISJONI TALITUSTE TÖÖDOKUMENT

Lisatud dokumendile Ettepanek: NÕUKOGU MÄÄRUS, milles käsitletakse ohualdiste avamere ökosüsteemide kaitset põhjapüügivahendite kahjuliku mõju eest KOMMENTEERITUD KOKKUVÕTE – MÕJU HINDAMISE ARUANNE põhjapüügivahendite kahjuliku mõju eest ohualdiste süvamere ökosüsteemide kaitsmiseks võimalike algatuste kohta vastuseks ÜRO Peaassamblee üleskutsetele võtta kiireloomulisi meetmeid

{KOM(2007) 605 lõplik}{SEK(2007) 1315}

KOMMENTEERITUD KOKKUVÕTE – MÕJU HINDAMISE ARUANNE

põhjapüügivahendite kahjuliku mõju eest ohualdiste süvamere ökosüsteemide kaitsmiseks võimalike algatuste kohta vastuseks ÜRO Peaassamblee üleskutsetele võtta kiireloomulisi meetmeid

Käesolevas aruandes käsitletakse komisjoni võimalikke algatusi pärast kaheaastast rahvusvahelisest koostööd ÜRO Peaassamblee raames. Kõnealuse koostöö ajal esindas komisjon ühenduse seisukohta, mis määratleti liikmesriikidega peetud pidevate konsultatsioonide käigus. Komisjon on ka küsinud ja saanud sidusrühmadelt tagasisidet ning uurinud suurel hulgal teaduslikke arvamusi ja erialast kirjandust, mida valitsusvälised organisatsioonid, kalandussektor ja ÜRO sekretariaat on koostööosalistele saatnud. Tänu koostööle on komisjon saanud mõju hindamise kriteeriumide kohaselt pidevalt hinnata parimaid võimalusi, kuidas lahendada kahjulike tagajärgedega kalastusviiside probleem. Nüüd peab ühendus kavandama asjakohased järelmeetmed seoses oma rahvusvaheliste kohustustega.

ÜRO Peaassamblee juhtis juba 2004. aastal oma resolutsioonis 59/25 tähelepanu süvavee korallriffide ja muude habraste elupaikade hävimisele. Selles kutsuti üles võtma kiireloomulisi meetmeid seoses kahjulike tagajärgedega kalastusviisidega, mis ohustavad ohualteid ökosüsteeme, ja vaatama läbi 2006. aastal tehtud edusammud. 2006. aasta novembris koostati kõnealuse läbivaatamise tulemusena konkreetsed soovitused põhjalähedase püügi reguleerimise kohta, et seda tundlikku probleemi lahendada. Euroopa Ühendust esindades oli komisjonil otsustav osa ÜRO Peaassamblee 8. detsembri 2006. aasta resolutsiooniga 61/105 heakskiidetud soovituste kindlaksmääramisel. Kõnealuste rahvusvaheliste arutelude tulemusi on peetud rahuldavaks, kuna nad kinnitavad suurel määral ühenduse seisukohta.

Käesolevas aruandes hinnatakse ühenduse võimalusi, kuidas tõhusalt reageerida ÜRO Peaassamblee üleskutsetele. Analüüsitud võimalused on järgmised:

1. võimalus: resolutsiooni 61/105 ülevõtmiseks ei ole konkreetseid meetmeid vaja, sest see ei ole õiguslikult siduv. See võimalus ei tähenda siiski, et EL kõnealuseid soovitusi eiraks. Ta teatab oma seisukohast rahvusvahelise kalanduskoostöö raames. ELi laevade puhul, mis tegutsevad piirkondliku kalandusorganisatsiooniga hõlmamata piirkondades, kuulub küsimus iga ELi liikmesriigi pädevusse. Leiti, et kõnealune võimalus mõjutaks negatiivselt ELi rahvusvahelist usaldusväärsust ning suutlikkust olla kalanduse rahvusvahelise haldamise täiustamisel eestvedajaks. Samuti tähendab see, et jäetakse täitmata kohustused, mis EL on võtnud ühise kalanduspoliitika raames.

2. võimalus: minna ÜRO Peaassamblee soovitustest kaugemale ja kehtestada ühepoolne keeld, mida kohaldataks ELi laevade suhtes. Leiti, et kõnealusel võimalusel oleks ELi laevadele märkimisväärne kahjulik majanduslik ja sotsiaalne mõju. Samas leiti, et kõnealune võimalus näitaks ELi tugevat pühendumist ohualdiste mereökosüsteemide kaitsmisele. Selle meetme tulemuslikkust ei saa siiski tagada juhul, kui teised lipuriigid peaksid jätkama kalapüügilubade andmist, seega oleks ELi laevastiku suhtes rakendatavaid piiranguid raske põhjendada.

3. võimalus: määratleda selgelt tegevussuunad ning kehtestada ranged eeskirjad, millega rakendatakse ÜRO Peaassamblee soovitusi. Kõnealune võimalus tähendab, et resolutsiooni rakendamiseks tuleb võtta konkreetseid meetmeid, st tuleb võtta vastu a) poliitiline dokument, millega komisjon ja EL võtavad endale kohustuse järgida selget rahvusvahelist strateegiat, ning osutavad kõnealuses dokumendis oma eesmärkidele ja kavandatud meetmetele; ja b) määrus, millega rakendatakse ÜRO Peaassamblee soovitatud meetmed ELi laevade suhtes, mis tegutsevad piirkondliku kalandusorganisatsiooniga hõlmamata piirkondades. Leiti, et kõnealune võimalus näitab selgemalt, et EL on pühendunud eesmärgi saavutamisele, tugevdab ELi usaldusväärsust ja suutlikkust olla rahvusvahelisel tasandil eestvedajaks. See mõjutab rahvusvahelisi asutusi, kes vastutavad kõnealuste eeskirjade, eriti eelhindamismenetluse rakendamise eest, ning võimaldab samas jätkata kalapüüki tingimusel, et see ei kahjusta keskkonda. Seega luuakse süsteem, millega tagatakse ohualdiste mereökosüsteemide kaitse.

Aruandes järeldatakse, et valida tuleks 3. võimalus. Selles soovitatakse, et komisjon võtaks vastu tegevuskava (teatis nõukogule ja Euroopa Parlamendile), et määrata selgelt kindlaks probleemi lahendamise strateegia ja võtta samas arvesse ühenduse kohustusi rahvusvahelises kalanduses peamise rolli täitjana ja ühenduse kalanduse peamise reguleeriva asutusena. Lisaks osutatakse selles vajadusele võtta kiiresti vastu määrus, mida kohaldatakse piirkondliku kalandusorganisatsiooniga hõlmamata avamerepiirkondades tegutseva ELi laevastiku suhtes ja mis oleks suunatud eelkõige Falklandi saarte/Malviinide kalandusele Edela-Atlandil. Selliste piirkondliku kalandusorganisatsiooniga hõlmamata alade puhul on ÜRO Peaassamblee õigustatult rõhutanud lipuriikide kohustust valdkondades, kus kalanduse rahvusvaheline haldussüsteem on nõrk. Seepärast on õigustatud, et hapraid süvamere ökosüsteeme ähvardavate ohtudega tegelemine on kõnealustes piirkondades esmatähtis.